ফের স্কুল শিক্ষকের বিরুদ্ধে খুদে পড়ুয়াকে মারধরের অভিযোগ উঠল। এবারে অভিযুক্ত দমদমের সেন্ট্রাল মডার্ন স্কুল। এবারে শিক্ষিকার মারধরের শিকার হল ক্লাস থ্রি-র এক ছাত্র। যার জেরে স্কুলে এসে অভিযুক্ত শিক্ষিকার শাস্তির দাবিতে বিক্ষোভ দেখালেন অভিভাবকরা। 
অভিভাবকদের অভিযোগের তির মিনতি সাহা নামে স্কুলের এক শিক্ষিকার বিরুদ্ধে। প্রিয়াংশু প্রসাদ নামে ওই ছাত্রের অভিভাবকের দাবি, ক্লাস চলাকালীন প্রিয়াংশুর হাত থেকে পেন্সিল পড়ে গিয়েছিল। এতেই মেজাজ হারিয়ে ওই ছাত্রকে নির্মমভাবে মারধর করেন মিনতি দেবী নামে ওই শিক্ষিকা। খুদে পড়ুয়ার ঘাড়ে, মাথায় আঘাত করা হয়। বাড়ি গিয়ে এই ঘটনার কথা জানায় প্রিয়াংশু। শিক্ষিকার আচরণে যথেষ্ট আতঙ্কিত হয়ে পড়ে সে। এদিন সকালে স্কুলে এসে  প্রিয়াংশুর অভিভাবকরা ঘটনার প্রতিবাদ করেন। বিষয়টি জানতে পেরে অন্যান্য অভিভাবকরাও বিক্ষোভে সামিল হন। ক্ষুব্ধ অভিভাবকদের দাবি, ওই শিক্ষিকা এর আগেও একাধিক খুদে পড়ুয়াকে একইভাবে মারধর করেছেন।
আরও পড়ুন
রাজ্যের স্কুলে প্রেমের লীলাক্ষেত্র? পোস্টারে প্রকাশ্যে এল প্রেমিক-প্রেমিকাদের নাম
বিক্ষোভ থামাতে স্কুল কর্তৃপক্ষ অভিভাবকদের সঙ্গে কথা বলেন। তাদের দাবি, আগামিকাল স্কুলে পরিচালন সমিতির বৈঠক ডাকা হয়েছে। সেখানেই অভিযুক্ত শিক্ষিকাকে ডেকে পাঠানো হয়েছে। একই সঙ্গে অভিভাবকদেরও ওই বৈঠকে আসতে বলা হয়েছে। অভিযোগ খতিয়ে দেখে প্রয়োজনে শিক্ষিকার বিরুদ্ধে ব্যবস্থা নেওয়া হবে বলে স্কুলের তরফে আশ্বস্ত করা হয়েছে।
দেখুন ভিডিও ১

দেখুন ভিডিও ২